《游宝珠香界诸胜即景得二十韵》
清代·弘历

当秋山色净，趁晓夜凉舒。玉魄依河澹，金曦出海徐。

云庄发䍐依，岭路迈崎㠊。萝露霏烟细，松风韵籁疏。

寺低临法海，峰背指蟾蜍。虫响闻荒坂，鸡鸣见远墟。

据高悬照普，得要触怀虚。历历非纡彼，摐摐尽起予。

招提看宛宛，调御坐如如。又是经年别，真成方外居。

遵蹊再攀陟，抟壁且趑趄。随步来新会，寻思忘旧于。

琴书原好在，轩榭试凭诸。讵慕远公社，谁停元度车。

梵香空色相，真界静钟鱼。便以传餐罢，因之回跸初。

林飔鸣辔勒，涧瀑溅衣袽。大野欣多稼，西成近可书。

三时望匪易，一意略为纾。景惜粗疏过，诗题揽结馀。